钦定古今图书集成/明伦汇编/家范典/第013卷 > 《救太子书》汉·壶关三老
## 钦定古今图书集成/明伦汇编/家范典/第013卷 > 《救太子书》汉·壶关三老

臣闻“父者犹天，母者犹地，子犹万物也。”故天平地安，
阴阳和调，物迺茂成；父慈母爱，室家之中，子迺孝顺。
阴阳不和则万物夭伤，父子不和则室家丧亡。故父
不父则子不子，君不君则臣不臣，虽有粟，吾岂得而
食诸？昔者虞舜，孝之至也，而不中于瞽叟，孝己被谤，
伯奇流放，骨肉至亲，父子相疑。何者？积毁之所生也。
“由是观之，子无不孝，而父有不察。”今皇太子为汉嫡
嗣，承万世之业，体祖宗之重亲，则皇帝之宗子也。江
充布衣之人，闾阎之隶臣耳，陛下显而用之，御至尊
之命，以迫蹴皇太子，造饰奸诈，群邪错谬，是以亲戚
之路隔塞而不通。太子进则不得上见，退则困于乱
臣，独冤结而亡告，不忍，忿忿之心起而杀充，恐惧逋
逃，子盗父兵以救难自免耳。臣窃以为无邪心。《诗》曰：
“营营青蝇，止于藩。恺悌君子，无信谗言。谗言罔极，交
乱四国。”往者，江充谗杀赵太子，天下莫不闻其罪，固宜陛下不省察深过，太子发盛怒，举大兵而求之，三
公自将，智者不敢言，辨士不敢说，臣窃痛之。《诗》云：“取
彼谮人，投畀豺虎。”唯“陛下宽心慰意，少察所亲，毋患
太子之非，亟罢甲兵，无令太子久亡。”臣不胜惓惓，出
一旦之命，待罪建章阙下。